
Motoros balesetek bekövetkezésének okai, megelőzésük lehetőségei

A dolgozatomban ismertetettek alapján látható, hogy a motorozás igen összetett közlekedési
fajta. Mégis, aki betöltötte a 24. életévét, van némi félretett pénze, és elvégez egy egyszerű
tanfolyamot, bármilyen motorkerékpárra felülhet, akár egy 200 lóerősre is – rövidnadrágban,
pólóban. De amint azt bemutattam, ha valaki meg is tesz mindent saját és mások biztonsága
érdekében, az nem jelenti azt, hogy más közlekedő is hozzá hasonlóan gondolkodik.
Mindezek mellet egyre bővül az általam is bemutatott aktív és passzív biztonsági rendszerek
köre, melyeknek köszönhetően a járművek egyre biztonságosabbakká válnak. Csakhogy ezek
megléte és esetleges kötelezővé tétele sok motorosban kelt felháborodást, és vált ki tiltakozást
- hiszen épphogy azt veszik el a motorozástól, ami annak a lényege: a folyamatos tanulás
lehetőségét, önmagunk határainak feszegetését, a felelősséget, az egyén szabadságát. Ennek
ellenére nyilvánvalóan nagy segítséget jelentenek a motorvezetők számára. De ahogy a fizika
törvényeit nem képesek felülírni, úgy az emberi hiba lehetőségét sem zárják ki, melynek
következményét mindenképpen a motoros viseli. Egyrészt nagyon fontos a megbízható
műszaki háttér, másrészt nagyon sok múlik a közlekedők által elsajátított képességeken is.
Ezek az eszközök csak kiegészítik, nem helyettesítik – és nem is helyettesíthetik - a motoros
tudását.
Ugyanakkor a járműkezelési és közlekedési ismeretek fejlesztésére van már lehetőség, mely a
motoros (és egyéb) balesetek megelőzésére, azok csökkentésére az egyik legkézenfekvőbb
megoldás. A mai magyar viszonyokat összehasonlítva a fejlettebb közlekedési kultúrájú
országokéval pedig megállapítható, hogy még van hova fejlődni e – és sok más - téren.



